Universis presentes litteras inspecturis, frater Garinus, Beate Marie de Josaphat, Garnerius, Sancti Johannis de Valle, et Gilduinus, de Clarofonte abbates, et Odo de Azencurte, miles et baillivus comitis Montisfortis, salutem in Domino. Noverit universitas vestra quod, cum inter venerabiles viros abbatem et conventum Sancti Benedicti Floriacensis, ex una parte, et majorissam de Suncampo et heredes ejus, ex altera, super nemoribus de Suncampo contentio verteretur, tandem pacificatum fuit inter eos coram nobis in hunc modum, quod majorissa de Suncampo et heredes ejus in nemoribus de Suncampo, que constat esse Beati Benedicti, quoties a dictis abbate et conventu fuerint vendita, non nisi sextum denarium pro mortuo nemore poterunt vindicare, exceptis haiis de Malo Pertuso, in quibus nichil juris, nullam omnino consuetudinem nec vivum nemus aut mortuum dicta majorissa aut sui heredes habebunt. Preterea, ubicunque nemora fuerint incisa, nullam prorsus consuetudinem dicta majorissa nec heredes sui habebunt nec ad pastum animalium nec ad aliud aliquid nisi eam quam alii habebunt, excepto quod in dictis nemoribus Sancti Benedicti, ad herbergandum feodum suum, quotiens opus fuerit, vivum nemus accipiet, ita tamen quod illud nemus nec dare nec vendere nec de ipso, excepto herbergagio nominato, poterit aliud facere, exceptis etiam et salvis dictis haiis de Malo Pertuso, in quibus, sicut supradictum est, nichil juris aut consuetudinis dicta majorissa nec sui heredes habebunt nec ad pastum animalium nec ad aliud aliquid. De contentione vero que inter dictos abbatem et conventum et memoratam majorissam ac heredes ejus super grangia de Suncampo vertebatur, ita fuit compositum coram nobis, quod dicta majorissa et heredes sui quittaverunt in perpetuum dictis abbati et conventui garbas deligatas in quibus jus sibi antea vindicabant, eo tamen tenore quod spillons, gaspaut et terre insimul omnes ponentur et ad minam easdem invicem equaliter partientur; quadrigas vero quotquot necessarie fuerint ad tractum decimarum, quandiu opus fuerit, dicta majorissa et ejus heredes ministrabunt, aut si ex inde pro defectueorum dampnum aliquod memoratis abbati et conventui provenerit, illud restituent prout fuerit estimatum. In dicta vero grangia quandiu bladi abbatis et conventus ibi fuerint, non poterunt suos aut alienos blados ibi ponere; insuper ad annonam dictorum abbatis et conventus mundandam omnia necessaria, scilicet vannos et baleiz, dicta majorissa et heredes ejus ministrabunt. Hoc autem memorata majorissa et Mortherius filius ejus, fide prestita corporali, laudaverunt et concesserunt se fideliter servaturos. Nos vero, ne res solemniter acta in recidivam decidat contentionem, in testimonium hujus compositionis que, nobis presentibus, firmata fuit et utrinque recepta, ad petitionem utriusque partis presentes litteras sigillorum nostrorum munimine duximus roborandas. Actum anno gratie M°CC°XVIII°.